ར་རྡོ་རྗེ་བཞག་ལ། ཁྱོད་ཀྱིས་སྲོག་ཆགས་བསད་པར་བྱ། །རྫུན་གྱི་ཚིག་ཀྱང་སྨྲ་བར་བྱ། །མ་བྱིན་པར་ཡང་ཁྱོད་ཀྱིས་ལོང་། །གཞན་གྱི་བུད་མེད་བརྟེན་པར་གྱིས། །ཞེས་པས། དེའི་དོན་ཅུང་ཞིག་བཤད་ན་དྲང་དོན་ངེས་དོན་གཉིས་ལས། དང་པོ་ནི། བླ་མའི་སྐུ་ལ་བསྡོ་བ་སོགས་བསྒྲལ་བའི་ཞིང་བཅུ་ཚང་བ་རྣམས་བསྒྲལ་བར་བཤད་པ་ཡིན་ཏེ། དེ་ལྟར་མ་བྱས་པས་རྩ་ལྟུང་འཕོག་པ་ནི། གདུག་ལ་རྟག་ཏུ་བྱམས་ལྡན་པ། །བྱེད་པ་དེ་ནི་བཅུ་པར་འདོད་ཅེས་སོ། །གཉིས་པ་ཐབས་ལམ་གྱི་དབང་དུ་བྱས་ན། བཟུང་འཛིན་གྱི་རླུང་དབུ་མར་བསད་པའོ། །གྲོལ་ལམ་པ་ལྟར་ན། བཟུང་འཛིན་གྱི་རྟོག་པ་རང་གྲོལ་བར་བྱེད་པའོ། །རྫུན་གྱི་ཚིག་ལ་དྲང་དོན་དུ་ཐབས་ལ་མཁས་པའི་ཚིག་གིས་གདུལ་བྱ་ཁ་འདྲེན་པར་བྱེད། ངེས་དོན་དུ་ཆོས་ཐམས་ཅད་སྒྱུ་མ་ལྟ་བུར་བཤད་པའོ། །མ་བྱིན་པར་ལེན་པ་ལ། དྲང་དོན་དུ་སེམས་ཅན་སེར་སྣ་ཅན་ལ་སོགས་པའི་ནོར་འཕྲོག་ཏེ་སྦྱིན་པར་བྱེད་པའོ། ངེས་དོན་དུ། རང་རིག་པའི་ཡེ་ཤེས་ནི་སྟེར་མཁན་མེད་པར་ལེན་པའོ། །གཞན་གྱི་བུད་མེད་བརྟེན་པ་ནི། དྲང་དོན་དུ་མཚན་ལྡན་གྱི་ལས་རྒྱ་བརྟེན་པ་ཡིན་ལ། ངེས་དོན་དུ་རྣམ་པ་ཀུན་གྱི་མཆོག་དང་ལྡན་པའི་སྟོང་ཉིད་ཀྱི་བཞིན་བཟང་མ་བརྟེན་པར་བྱེད་པ་ཡིན་ནོ། །ཞེས་བཤད་ཅིང་། བླ་མས་ལྷ་མོ་འདི་ནི་ཕྱག་རྒྱ་ཆེ། །བདེ་བ་མཐའ་ཡས་སྟེར་བྱེད་མ། །བླངས་ནས་བུ་ཡིས་དུས་ཀུན་དུ། །བླ་ན་མེད་པའི་མཆོད་པ་གྱིས། །ཞེས་གསུངས་པ་དང་། ལྷ་མོ་དེས། དཔའ་བོ་བུ་ཁྱོད་ཅི་ལ་སྤྲོ། །བྱང་ཆུབ་སེམས་ནི་བཟའ་བ་དང་། །རིགས་ལྔས་ས་ནི་ཡང་དག་བྱུང་། །རིག་མ་གུས་པས་ཡང་དག་མཆོད། །གཤང་ལྕི་སྟོབས་དང་དྲི་ཆེན་སོགས། །དེ་ནི་སོ་སོར་བཟའ་བ་དང་། །གཞན་ཡང་མཛེས་པའི་དམ་ཚིག་རྣམས། །ཇི་ལྟར་སྤྲོ་བ་བུ་ཡིས་སྨྲོས། །ཞེས་དྲི་བ་ལས། ཇི་ལྟར་གསུངས་པའི་དམ་ཚིག་རྣམས། །ལྷ་མོ་ཅི་ཕྱིར་བདག་མི་སྤྲོ། །དམ་ཚིག་ཐམས་ཅད་བསྲུང་བར་བགྱི། །པདྨ་དག་ཏུ་ཅིས་མི་མཆོད། །ཅེས་ལན་གསུམ་གཏབ་པ་དང་། ལྷ་མོ་དེ་དགའ་བས་སྐྲ་གྲོལ་ཞིང་། གོས་དང་བྲལ་བར་བྱས་ནས། ཨེ་མ་ང་ཡི་པདྨ་འདི། །བདེ་བ་ཐམས་ཅད་ཀྱི་ནི་གནས། །གང་ཞིག་ཆོ་ག་བཞིན་བརྟེན་ན། །བདག་ནི་དེ་ཡི་མདུན་གནས་ཏེ། །བདེ་བ་མཆོད་ལ་སོགས་པ་ནི། །ཇི་ལྟར་བྱ་བ་པདྨར་གྱིས། །བདེ་ཆེན་རྒྱལ་པོ་རང་ཉིད་ནི། །འདི་ཉིད་ལ་ནི་རྟག་ཏུ་གནས། །ཞེས་པང་དུ་བྱུང་བ་དང་། གནས་གསུམ་ཁ་བསང་སྦྱང་བྱིན་གྱིས་བརླབས། མགོར་ཨོཾ། སྙིང་ཁར་ཧཱུྃ། ལྟེ་བར་ཨཱ། གསང་གནས་སུ་སྭཱ་ཧཱ། བརླ་ནས་རྐང་པའི་མཐར་ཐུག་པའི་བར་ཧཱ་བསྒོམས་ལ། སངས་རྒྱས་རིགས་ལྔའི་བདག་ཉིད་དུ་བྱིན་གྱིས་བརླབ། དེ་ནས་ཟག་པ་མེད་པའི་རྟེན་བརྩལ་བར་བྱ་སྟེ། མཻ་ཏྲི་པའི་གཞུང་ལས། རྡོ་རྗེ་དབྱིངས་ཕྱུག་མ་ཡི་རྩ། །བུད་མེད་གཡོན་པའི་ཆ་ལ་གནས། །སོར་མོས་ཅུང་ཟད་བསྐྱོད་བྱ་བ། །བླ་མའི་མན་ངག་ལས་ཤེས་བྱ། །ཞེས་གསུངས་པས། རྩ་བཙལ་ནས། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ན་བཛྲ་སྭཱ་བྷ་ཝ་ཨཏྨ་ཀོ་ཧཾ་ཞེས་སྦྱོར་བའི་ཆོས་བཅུ་གཅིག་གིས་སྙོམས་པར་ཞུགས་པས། བདེ་བའི་སྒྲས་བར་སྣང་གི་དེ་བཞིན་གཤེགས་པའི་རིགས་བསྡུས་ནས་ཁ་ནས་ཞུ་བར་གྱུར་པས། ནོར་བུའི་ལྟེ་བ་དག་གི་དབུས་སུ་ཐིག་ལེ་གཉིས་ཀྱི་བདག་ཉིད་ལྷན་ཅིག་སྐྱེས་པའི་དགའ་བའི་རང་བཞིན་དུ་གནས་པར་བསམ་ལ། ཕྱག་རྒྱ་ཆེན་པོའི་དོན་ལ་མངོན་པར་ཕྱོགས་པར་བྱས་ཏེ། བླ་མས་ངོ་སྤྲད་པ་ནི། ཤེས་རབ་ཡན་ལག་ནུ་མར་ནི། །རེག་ལས་བྱང་ཆུབ་སེམས་འཕོའི་བདེ། །འོ་མ་འཛིན་པས་དབང་བསྐུར་བས། །གང་ལས་བདེ་ཐོབ་དེ་བྱིས་པ། །ཞེས་གསུངས་པས། ཤེས་རབ་ཀྱི་ནུ་མ་ལ་རེག་པས། ཞུ་བ་གཙུག་ཏོར་ནས་དཔྲལ་བའི་བར་འོངས་པའི་བདེ་བ་ཉམས་སུ་མྱོང་བ་ནི་དབང་དང་པོ་ཐོབ་པའི་ཕྱིར་བྱིས་པའི་དབང་སྟེ་བུམ་པའི་དབང་ངོ་། །ཡུན་རིང་གསང་བར་སྤྲོ་ལས་སྐྱེས། །བྱང་ཆུབ་སེམས་ནི་འཕོ་བའི་བདེ། །གསང་བའི་དབང་བསྐུར་གསང་བར་ནི། །གང་ལས་དེ་ཐོབ་དེ་དར་མ། །ཞེས་པས། པདྨར་རྡོ་རྗེ་བཅུག་སྟེ་ཡུན་དུ་ཅུང་ཟད་གསོར་བ་ལས་སྐྱེས་པའི་བྱང་ཆུབ་ཀྱི་སེམས་མགྲིན་པ་ནས་སྙིང་ཁའི་བར་འོངས་པས། མཆོག་དགའི་བདེ་བ་ཉམས་སུ་མྱོང་བ་ནི་གསང་བའི་དབང་སྟེ་སྔ་མ་ལས་ཁྱད་པར་དུ་གྱུར་པའི་ཕྱིར་དར་མའི་དབང་ངོ་། །ཡུན་རིང་གསང་བར་སྤྲོ་ལས་སྐྱེས། །རྡོ་རྗེའི་རྩེ་མོར་གཡོ་བའི་བདེ། །ཤེས་རབ་ཡེ་ཤེས་དབང་བསྐུར་བས། །གང་ལས་གཡོ་བའི་བསྒྲོད་དེ་རྒན། །ཞེས་པས་གསང་བར་རྡོ་རྗེ་དྲག་ཏུ་བསྐྱོད་པས། ལྟེ་བ་ནས་གསང་གནས་དང་། རྡོ་རྗེ་ནོར་བུའི་རྩེ་མོའི་བར་དུ་བྱང་ཆུབ་ཀྱི་སེམས་གཡོ་བ་སྟེ། ཁྱད་དགའི་བདེ་བ་ཉམས་སུ་མྱོང་བ་ནི་ཤེས་རབ་ཡེ་ཤེས་ཀྱི་དབང་སྟེ། རྒན་པོའི་དབང་ངོ་། །གསང་བར་རྡོ་རྗེ་བསྐྱོད་པ་ལས། ཞུ་བའི་ཆ་བཅོ་ལྔའི་རྩེ་མོ་ཤིན་ཏུ་དངས་པའི་ཁུ་བ་ནོར་བུའི་རྩེ་མོའི་བར་དུ་བསྒྲོད་པས། བདེ་བ་ཐོབ་པ་ནི་ལྷན་ཅིག་སྐྱེས་པའི་དགའ་བ་ཡོངས་སུ་རྫོགས་པ་ཤིན་ཏུ་རྒན་པོ་སྟེ་དབང་བཞི་པའོ། །དེ་ཡང་ཕྱག་རྡོར་བསྟོད་འགྲེལ་ལས། འདིར་རྒྱུད་གཞན་དང་དགོངས་པའི་སྐད་གཞན་དང་། ངེས་པའི་དོན་གྱིས་སླར་ཡང་བུམ་པའི་སྒྲས་མངོན་པར་བརྗོད་དོ། །དེ་ལ་རེག་པ་ལས་གྱུར་པའི་བདེ་བ་གང་ཡིན་པ་དེ་ནི་གསང་བའི་དབང་བསྐུར་བའོ། །དབང་པོ་གཉིས་སྙོམས་པར་ཞུགས་པ་ན་གང་ཞིག་འཛག་པའི་བདེ་བ་གང་ཡིན་པ་དེ་ནི་ཤེས་རབ་ཡེ་ཤེས་ཀྱི་དབང་བསྐུར་བའོ། །ཞེས་གསུངས་པ་བཞིན་ངོ་སྤྲད་ལ། གནད་ཀྱི་ཐེམ་བུས་ཁམས་མི་འཆུག་པར་བྱས་ཏེ། བླ་མས། བྱང་ཆུབ་སེམས་ནི་མི་འདོར་བ། །ཇི་སྲིད་རྣལ་འབྱོར་པ་ཡིས་བྱ། །དེ་སྲིད་རྒྱུན་མི་ཆད་པ་ཐོབ། །དགའ་བ་སྐྱེས་པའི་བདེ་བ་ཐོབ། །ཅེས་གསུངས་ལ། གདོང་གཡོགས་བསལ། འདྲེན་འགྲེས་ཀྱི་འཁྲུལ་འཁོར་ལ་འབད། །གསུམ་པ་རྗེས་ལ། དེ་ལྟར་བྷ་གའི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་དྲི་མ་དག ཕོ་ཉའི་ལམ་བསྒོམ་པ་ལ་དབང་། འབྲས་བུ་ཐུགས་རྡོ་རྗེ་ཆོས་སྐུ་ཐོབ་པའི་སྐལ་བ་དང་ལྡན་པར་བྱའོ། །དབང་བཞི་པ་ལ། སྔོན་འགྲོ། དངོས་གཞི། རྗེས་དང་གསུམ་ལས། དང་པོ་མཎྜལ་འབུལ་བ། གསོལ་བ་གདབ་པ། མིག་དར་འཆིང་བ། ཡེ་ཤེས་དབབ་པ་དང་བཞི་ལས། དང་པོ་ནི་མཎྜལ་གོང་དུ་གསལ། གཉིས་པ་ནི། ཁྱོད་ཞབས་པདྨའི་བཀའ་དྲིན་གྱིས། །གཙོ་བོའི་དབང་བསྐུར་རྣམ་གསུམ་ཐོབ། །དེ་རིང་རིན་ཆེན་བཞི་པ་ཡང་། །བཀའ་དྲིན་གྱིས་ནི་སྐྱབས་ཏུ་གསོལ། །ཞེས་ལན་གསུམ་གྱིས་གསོལ་བ་བཏབ། གསུམ་པ་ནི་གོང་དུ་བསྟན་པ་ལྟར་རོ། །བཞི་པ་ནི། རང་ཉིད་རུས་པའི་ཆོས་འབྱུང་གྲུ་གསུམ་པའི་སྟེང་ན་རྡོ་རྗེ་རྣལ་འབྱོར་མའི་སྐུར་གནས་པའི་སྨིན་མཚམས་སུ་གཡུང་དྲུང་རིས་དམར་པོ་ཁ་ནང་དུ་བལྟ་བ་ཅིག །དམར་སྒོར་རེ་རེ་འཁོར་བར་བསམ་ལ་ཡེ་ཤེས་དབབ། ཕེབས་པ་དང་བདེ་སྟོང་གི་དོན་ལ་མཉམ་པར་བཞག །དངོས་གཞི་ནི། ཤེས་རབ་ཡེ་ཤེས་ཀྱི་དབང་མངོན་སུམ་དུ་མ་ཐོབ་པར་སླར་ཡང་ཚིག་ཙམ་གྱིས་དབང་སྦྱིན་པར་མི་བྱ་སྟེ། དམ་ཚིག་ཉམས་པའི་ཕྱིར་རོ། །དེའི་ཕྱིར་དེ་གསུངས་པ། རྣལ་འབྱོར་གང་གིས་དབང་མ་ཐོབ། །འདིར་ནི་རྣལ་འབྱོར་པ་ཉིད་འདོད། །མཁའ་ལ་ཁུ་ཚུར་གྱིས་བརྡེག་དང་། །རི་དྭགས་སྨིག་སྒྱུ་འཐུང་དང་མཚུངས། །དེ་ཕྱིར་མཁའ་སྦྱོར་ཐིག་ལེའི་རྒྱུད་ལས་གསུངས་པ། སློབ་མ་ལྷག་པར་མོས་པ་ཡིད་ཀྱིས་བརྟག །ཇི་ལྟར་གསུངས་པའི་ཆོ་གས་དབང་བསྐུར་སྦྱིན། །ཟབ་དང་རྒྱ་ཆེའི་ཆོས་ལ་ལྷག་པར་མོས། །དབང་བསྐུར་རིན་ཆེན་ཚིག་གིས་སྦྱིན་པར་བྱ། །ཇི་ལྟར་ཤེས་རབ་ཡེ་ཤེས་ཀྱི་དབང་ཁོ་ན་བསྐུར་བ་ཞེས་བརྗོད་པར་བྱ་ཞེ་ན། དེ་ཁོ་ན་ཉིད་ཀྱི་རང་བཞིན་རྟོགས་པར་བྱེད་པའི་ནུས་པ་ཡོད་པའི་ཕྱིར་རོ། །ཇི་ལྟར་ན་བཅོམ་ལྡན་འདས་ཀྱིས། དབང་བསྐུར་བ་ནི་ཐ་དད་གསུམ། །རྒྱུད་འདི་རུ་ནི་རབ་ཏུ་གསལ། །སློབ་དཔོན་གསང་བ་ཤེས་རབ་དང་། །བཞི་པ་དེ་ཡང་དེ་བཞིན་ཞེས་གསུངས་པས་ཟེར་ན་བདེན་ཏེ་ཐབས་གཞན་ཁོ་ནའོ། །དང་པོའི་ལས་ཅན་སེམས་ཅན་རྣམས་དམ་པའི་དོན་ལ་བཞུགས་པའི་ཕྱིར། ཐབས་ནི་རྫོགས་པའི་སངས་རྒྱས་ཀྱིས། །སྐས་ཀྱི་རིམ་པ་བཞིན་དུ་གསུངས། དེ་ཁོ་ན་ཉིད་ཀྱི་རང་བཞིན་དུ་ཤེས་རབ་ཡེ་ཤེས་ཀྱི་དབང་ཐ་མི་དད་པའི་ཕྱིར་རོ། །དེ་ཡང་གསུངས་པ། དཔལ་ཀྱཻ་རྡོ་རྗེའི་རྒྱུད་ཀྱི་རྒྱལ་པོ་ལས། ཨེ་ཡི་ཆ་བྱད་བཟང་པོ་གང་། །དབུས་སུ་བཾ་ཡིག་རྣམ་པར་རྒྱན། །བདེ་བ་ཐམས་ཅད་ཀྱི་ནི་གཞི། །སངས་རྒྱས་རིན་ཆེན་ཟ་མ་ཏོག །ཅེས་གསུངས་པའི་ཕྱིར། རྒོད་པ་དང་། བལྟ་བ་ལག་པ་བཅང་བ་དང་། གཉིས་གཉིས་སྦྱོར་བ་ཞེས་པ་དབང་རྣམ་པ་བཞི་ནི་དེ་ཁོ་ན་ཉིད་དུ་མི་འགྱུར་རོ། །འདིར་དེ་ཁོ་ན་ཉིད་ནི། གཉིས་གཉིས་འཁྱུད་པ་མེད་པ་སྟེ། ལས་ཀྱི་ཕྱག་རྒྱའི་རྒྱུ་ལས་སྐྱེས་པ་ནི་རྣམ་པར་བཅད་ན་གཉིས་སུ་མེད་པའི་ཡེ་ཤེས་སུ་མི་འགྱུར་རོ། །གཉིས་སུ་མེད་པའི་ཡེ་ཤེས་བཞི་པའི་རང་བཞིན་ལྷན་ཅིག་སྐྱེས་པ་དེ་གང་ཡིན་ཞེ་ན། ཡུལ་དང་དབང་པོ་རྣམས་ནི་མཉམ་དུ་ནུབ་གྱུར་ལ། །གང་ཡང་མངོན་དགའ་རྒྱལ་བ་མཛེས་པའི་ལུས་ཅིག་པུ། །སུ་ཞིག་སད་པའི་མཁས་པ་རྣམས་ཀྱི་སྙིང་ལ་འཛིན། །དུས་མཉམ་འཆར་བ་གང་ཡིན་དེ་ལ་ཕྱག་འཚལ་ལོ། །ཞེས་དང་། འདིར་ནི་ཐོག་མ་དབུས་མཐའ་མེད། །སྲིད་མེད་མྱ་ངན་འདས་པ་མེད། །འདི་ནི་མཆོག་ཏུ་བདེ་ཆེན་པོ། །བདག་མེད་གཞན་ཡང་མེད་པ་ཉིད། །ཅེས་གསུངས་ཤིང་། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །དེ་བས་ཆོས་རྣམས་ཐམས་ཅད་ཀུན། །རང་གི་སེམས་སུ་རྟོགས་པར་གྱིས། །དེ་ཉིད་ཨེ་ཝཾ་རང་བཞིན་དུ། །རྟོགས་པས་དོན་རྣམས་འགྲུབ་པར་གྱིས། །དམ་ཚིག་ཐམས་ཅད་ལྡན་པར་ནི། །བུ་ཁྱོད་ཀྱིས་ནི་ཚུལ་བཞིན་སྲུངས། །དེའི་ཕྱིར་ན་ལྷན་ཅིག་སྐྱེས་པ་ཞེས་བྱ་བ་ཐབས་གང་གིས་བསྐྱེད་པར་བྱ་བ་ཡིན་ན། བླ་མའི་ཞབས་ཀྱི་བྱིན་བརླབ་ལས་འབྱུང་བ་ཡིན་ཏེ། ལྷན་ཅིག་སྐྱེས་པའི་ཡེ་ཤེས་ནི། །ངག་གི་ལམ་འདས་ཡིད་ཀྱི་སྤྱོད་ཡུལ་མིན། །བྱིན་གྱིས་བརླབས་པའི་གོ་འཕངས་འདི། །ཀུན་མཁྱེན་ཡེ་ཤེས་དེ་རང་བཞིན། །ཞེས་གསུངས་པས། ཡེ་ཤེས་སྐྱེས་པ་ཞེས་བྱ་བའི་མཚན་ཉིད་ཅི་ཞེ་ན། གསུངས་པ། དབང་པོ་གང་དུ་ནུབ་གྱུར་པ། །རང་གི་ངོ་བོ་མེད་གྱུར་པ། །ཀྱཻ་ལྷན་སྐྱེས་དགའ་བའི་ལུས། །གསལ་བར་བླ་མ་དག་ལ་དྲིས། །དེ་གང་ཞེ་ན། གཞན་གྱིས་མ་བསྟན་ལྷན་ཅིག་སྐྱེས། །གང་གིས་ཀྱང་ནི་ཐོབ་མི་འགྱུར། །བླ་མ་བརྒྱུད་པ་རྟེན་པ་དང་། །བདག་གི་བསོད་ནམས་དག་ལས་ཤེས། །དེའི་ཕྱིར། བླ་མ་སངས་རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཉིད། །དགེ་བའི་བཤེས་གཉེན་ལེགས་པར་བརྟེན། །བླ་མ་དམ་པ་བསྙེན་བསྐུར་བྱ། །བདེ་བ་མཆོག་གི་དཀྱིལ་འཁོར་ལ། །དབང་བསྐུར་ཆོ་ག་བྱས་པ་ལས། །དེ་ཡི་བསོད་ནམས་འཇིག་རྟེན་དུ། །རྡོ་རྗེ་མཁའ་འགྲོའི་གོ་འཕང་ཐོབ། །ཅེས་དང་། ཕྱག་རྡོར་བསྟོད་འགྲེལ་ལས། ཕྱག་རྒྱ་ཆེན་པོའི་རྗེས་སུ་ཆགས་པས་གང་ཞིག་འགྱུར་བ་མེད་པའི་བདེ་བ་དེ་ནི། བཞི་པ་དེ་ཡང་དེ་བཞིན་གྱི་དབང་བསྐུར་བས་སོ་ཞེས་གསུངས་པས། དབང་བཞི་པོ་དེ་ཕྱག་རྒྱ་ཆེན་པོ་བསྒོམས་པ་ལས་ཐོབ་པ་ཡིན་ན། དེའི་བསྒོམ་ཐབས་དང་འཇུག་ཐབས་གང་ཡིན་ཞེ་ན། ལུས་རྣམ་སྣང་གི་ཆོས་བདུན་དང་ལྡན་པར་བྱ། ངག་རླུང་འགྱུ་བ་སོར་བཞག སེམས་འདས་པ་ཡིད་ལ་མི་བྱ། མ་འོངས་པ་ཡིད་ལ་མི་བྱ། ད་ལྟར་བ་ཡིད་ལ་མི་བྱའོ། །འོ་ན་ཇི་ལྟར་བཞག་ཅེ་ན། བྲམ་ཟེ་སྐུད་པ་ཁལ་བའམ། རས་བལ་གྱི་འདབ་མ་བཞིན་དུ་ལུས་སེམས་ཁོང་སློད་ལ་རང་བབས་སུ་ལྷོད་ཀྱིས་གློད་ལ་བཞག་པར་བྱ་སྟེ། ས་ར་ཧས། འཇུར་བུས་བཅིངས་པའི་སེམས་ཉིད་འདི། །གློད་ན་གྲོལ་བར་ཐེ་ཚོམ་མེད། །ཅེས་གསུངས་པ་བཞིན་བཞག་པས། ཉམས་ཇི་ལྟ་བུ་ཞིག་སྐྱེ་ཞེ་ན། ད་ལྟར་གྱི་ཤེས་པ་གསལ་ལ་མ་འགགས་པ་སང་ངེ་། གསལ་ལེ། ཧྲིག་གེ རྗེན་ནེ། སྟོང་སང་ངེ་སྟོང་པ་བློས་མ་བྱས་པའི་རང་ལུགས་པ་ཅིག་སྐྱེ། དེ་ལ་ཡིད་ཆེས་ཐག་ཆོད་ངེས་ཤེས་ཐོབ་པས། ངེས་ཤེས་དེ་ཡང་མཁའ་ལྟར་དག་ནས། དམིགས་སུ་མེད་པའི་ངང་ལ་ཅུང་ཞིག་མཉམ་པར་འཇོག་པ་ནི་དབང་བཞི་པའོ། །རྗེས་ནི། གདོང་གཡོགས་ཕྱེ་ལ། དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་ཐོབ། ལུས་ངག་ཡིད་གསུམ་གྱི་དྲི་མ་བག་ཆགས་དང་བཅས་པ་དག །ལམ་ཕྱག་རྒྱ་ཆེན་པོ་བསྒོམ་པ་ལ་དབང་། འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་ཐོབ་པའི་སྐལ་བ་ཅན་དུ་བྱས་པའོ་སྙམ་དུ་ཡིད་ལ་བྱའོ། །དེ་ནས་དབང་བཞི་རྫོགས་པར་ཞུས་པའི་བཏང་རག་ཏུ་མཎྜལ་གོང་བཞིན་འཕུལ་ལ། དེང་ནས་བརྩམ་སྟེ་བདག་བྲན་དུ། ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་བཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ཞེས་ལུས་ལོངས་སྤྱོད་ཕུལ་ལ། སློབ་མ་དཀྱིལ་འཁོར་དུ་གཞུག་པའི་དོན་དུ། བདེན་པ་བརྗོད་པ་ནི། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །བཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལ་ཀུན་དུ་འབྱུང་། །དེ་བཞིན་ཁོ་ན་ཉིད་ལས་སྐྱེས། །བདེན་པ་དེ་ཡི་དཀྱིལ་འཁོར་དུ། །གཟུགས་བརྙན་གསལ་བའི་སློབ་མ་རྣམས། །ཀུན་གྱིས་སྒྲིབ་མེད་མཐོང་བར་ཤོག །ཅེས་བརྗོད་པ་རྣམས་ནི་དབང་གི་རིམ་པའོ། །དེ་ལྟར་དཔལ་འཁོར་ལོ་སྡོམ་པའི་དཀྱིལ་འཁོར་དུ། དབང་དངོས་སུ་བསྐུར་བའི་གདམས་པ་འདི་ནི། མིག་བཞི་དབོན་པོ་ཆོས་ཀྱི་བཤེས་གཉེན་དང་། ཞེན་ལོག་པ་ཤེས་རབ་རྒྱ་མཚོས་བསྐུལ་བའི་ངོར། འབྲུག་པའི་རིང་ལུགས་འཛིན་པ། བྱ་ནག་ཆེན་པོའི་རིགས་ཅན། ཆོས་ཀྱི་གྲགས་པས། ས་ཕོ་འབྲུག་གི་ལོ། རྒྱལ་གྱི་ཟླ་བའི་ཉི་མ། རྣམ་པར་རྒྱལ་བའི་ཚེས་བཅུའི་ཉིན། འཁོར་ལོ་སྡོམ་པའི་ཕོ་བྲང་། བཀྲ་ཤིས་མཐོང་སྨོན་གྱི་ཆོས་གྲྭ་ཆེན་པོར་སྦྱར་བའི་ཡི་གེ་པ་ནི། བསོད་ནམས་ལྷའི་མིང་ཅན་ནོ། །འདིས་ཀྱང་རྒྱལ་བའི་བསྟན་པ་ཡུན་རིང་དུ་གནས་པར་གྱུར་ཅིག །བཀྲ་ཤིས་དཔལ་འབར་འཛམ་གླིང་བརྒྱན་དུ་བྱོན